Qafas ta' regoli ġodda dwar il-prevenzjoni, it-tlestija għal u l-ġestjoni ta' sitwazzjoni ta' kriżi tal-elettriku ser iwassal għal tlestija aħjar għar-riskju u jsaħħaħ il-pilastru ta' sigurtà tal-enerġija tal-Unjoni Ewropea. Illum il-Kunsill approva qbil milħuq mal-Parlament Ewropew fit-22 ta' Novembru dwar regolament li jistabbilixxi dawn ir-regoli ġodda. Illum ħadna pass ieħor importanti lejn it-tlestija tal-Unjoni tal-Enerġija. Dan ir-Regolament il-ġdid jagħmilha aktar faċli għall-istati membri billi jgħinu lil xulxin fil-każ ta' kriżi tal-elettriku. Ser inkunu ppreparati aħjar u ser ikun hemm anqas qtugħ tal-elettriku fil-ħinijiet tal-aktar użu. Jiena konfidenti li dan il-qbil ser iwitti t-triq għal eżitu rapidu u b'suċċess għan-negozjati dwar fajls oħra fil-pakkett dwar id-Disinn tas-Suq tal-Elettriku. Elisabeth Köstinger, Ministru Federali għas-Sostenibbiltà u t-Turiżmu tal-Awstrija u President tal-Kunsill Is-sistema tal-elettriku tal-Ewropa qed issir dejjem aktar interkonnessa. Minħabba dan, il-konsegwenzi ta' kriżijiet tal-elettriku kkawżati pereżempju minħabba kundizzjonijiet ta' temp estremi, attakki malizzjużi jew nuqqas ta' fjuwil jistgħu faċilment jestendu lil hinn mill-fruntieri nazzjonali. Skont dan ir-regolament, ser tiġi żviluppata metodoloġija komuni biex jiġu identifikati r-riskji. In-Netwerk Ewropew għall-Operaturi tas-Sistema ta' Trażmissjoni tal-Elettriku, ENTSO-E, ser ifassal xenarji ta' kriżi reġjonali u jidentifika r-riskji l-aktar rilevanti għal kull reġjun. Abbażi ta' dawn iż-żewġ xenarji ta' kriżi tal-elettriku reġjonali u nazzjonali, kull stat membru ser ikun meħtieġ ifassal pjan ta' tlestija għar-riskju , inkluż miżuri kemm nazzjonali kif ukoll reġjonali. Koordinazzjoni mill-qrib bejn l-istati membri u dawk kollha involuti, kif ukoll il-provvediment ta' mudell għall-pjanijiet ta' tlestija għar-riskju, ser jiżguraw li t-tlestija tal-istati membri tkun kemm jista' jkun armonizzata. Fl-istess waqt ser ikun hemm biżżejjed flessibbiltà li tippermetti lill-istati membri jieħdu kont taċ-ċirkostanzi speċifiċi tagħhom infushom. Il-Kunsill żgura li ser jiġi allokat biżżejjed żmien għall-iżvilupp tal-pjanijiet ta' tlestija għar-riskju sabiex l-istati membri kollha jistgħu ikunu lesti bi pjanijiet ta' kwalità għolja. Barra minn hekk, il-Kunsill żgura li ser jiġi introdott mekkaniżmu ta' assistenza bejn l-istati membri identifikat biċ-ċar, sabiex l-assistenza transkonfinali tista' tiġi pprovduta malajr fil-każ ta' kriżi tal-elettriku. Id-dispożizzjonijiet tar-regolament rigward il-kooperazzjoni reġjonali mhix ser tapplika għal Ċipru, sakemm dan ma jkunx direttament interkonness ma' kwalunkwe stat membru ieħor. Sfond u l-passi li jmiss Il-proposta tal-Kummissjoni għar-Regolament dwar it-tħejjija għar-riskji fis-settur tal-elettriku kienet ippubblikata fit-30 ta' Novembru 2016 bħala parti mill-pakkett dwar l-Enerġija Nadifa. Il-Kunsill adotta l-pożizzjoni tiegħu fl-4 ta' Diċembru 2017. In-negozjati mal-Parlament Ewropew bdew fil-ħarifa u ġew konklużi b'suċċess fit-22 ta' Novembru 2018. Il-fajl issa ser jgħaddi għand il-Parlament Ewropew għall-approvazzjoni fil-plenarja qabel l-adozzjoni finali mill-Kunsill, probabbilment fir-rebbiegħa 2019. Ir-regolament ser jidħol fis-seħħ 20 jum wara li jiġi ppubblikat fil-Ġurnal Uffiċjali. Test tal-abbozz ta' regolament